U-I-302/06
Natisni
Opravilna št.:
U-I-302/06
Datum odločitve:
18. 9. 2008
ECLI:
ECLI:SI:USRS:2008:U.I.302.06
Akt:
Zakon o visokem šolstvu (Uradni list RS, št. 119/06 – ur. p. b.) (ZVis), 2. al. 2. odst. 6. čl. in 28. čl.
Izrek:
Pobuda za začetek postopka za oceno ustavnosti druge alineje drugega odstavka 6. člena in 28. člena Zakona o visokem šolstvu (Uradni list RS, št. 119/06 – ur. p. b.) se zavrže.
Evidenčni stavek:
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
Geslo:
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Univerza v Mariboru, Maribor
Datum vloge:
6. 6. 2006
Vrsta odločitve:
sklep
Vrsta rešitve:
zavrženje
Dokument:
US28277
Dokument v PDF obliki:
U-I-302-06.pdf
82 KB
Prenesite datoteko
U-I-302/06-13
18. 9. 2008
SKLEP
Ustavno sodišče je v postopku za preizkus pobude Univerze v Mariboru, ki jo zastopa Rajko Vrečer, odvetnik v Celju, na seji 18. septembra 2008
sklenilo:
Pobuda za začetek postopka za oceno ustavnosti druge alineje drugega odstavka 6. člena in 28. člena Zakona o visokem šolstvu (Uradni list RS, št. 119/06 – ur. p. b.) se zavrže.
Obrazložitev
1. Pobudnica je v okviru svojega odgovora na pobudo drugih vlagateljev (ki so izpodbijali določbe Statuta in drugih aktov UM zaradi domnevne neskladnosti z Zakonom o visokem šolstvu – v nadaljevanju ZVis) vložila v izreku navedeno pobudo. Izpodbija določbe ZVis, po katerih univerze samostojno urejajo notranjo organizacijo in delovanje v skladu z zakonom (druga alineja drugega odstavka 6. člena ZVis) ter podrobneje uredijo delovanje organov visokošolskih zavodov – članic univerze s statutom v skladu z zakonom in ustanovitvenim aktom (28. člen ZVis). Pobudnica meni, da sta obe določbi, kolikor vežeta statutarno ureditev notranjih razmerij na univerzi na zakon, v neskladju z načelom avtonomije univerze iz 58. člena Ustave. Upoštevaje to ustavno določbo naj bi statut univerze kot specialni predpis notranja razmerja univerze lahko urejal drugače kot zakon.
2. Po 24. členu Zakona o Ustavnem sodišču (Uradni list RS, št. 64/07 – ur. p. b. – v nadaljevanju ZUstS) lahko pobudo vloži, kdor izkaže pravni interes. Ta je podan, če predpis ali splošni akt, izdan za izvrševanje javnih pooblasti, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj. Po ustaljeni ustavnosodni presoji mora biti pravni interes neposreden in konkreten, morebitna ugoditev pa mora privesti do izboljšanja pobudnikovega pravnega položaja.
3. V primerih, ko izpodbijani predpis ne učinkuje neposredno, se po ustaljeni ustavnosodni presoji (glej npr. sklep Ustavnega sodišča št. U-I-275/07 z dne 22. 11. 2007, Uradni list RS, št. 110/07 in OdlUS XVI, 82) lahko pobuda vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo pod pogoji iz 50. do 60. člena ZUstS. Pobudnica zato
še ne izkazuje pravnega interesa za presojo ustavnosti izpodbijanih določb. Obravnavana pobuda je namreč vsebinsko povezana s pobudo št. U-I-208/06, kjer je Ustavno sodišče zaradi umika postopek ustavilo; bistveno enake očitke vsebuje pobuda št. U-I-397/06. Slednjo pobudo je Ustavno sodišče dne 11. 9. 2008 zavrglo, ker še niso izčrpana pravna sredstva v konkretnem postopku (upravnem sporu) na podlagi izpodbijanih določb predpisa (Statuta UM). Pobudnica je stranka v istem upravnem sporu. Glede na to bo pobudnica šele v primeru zanjo neugodne odločitve v konkretnem postopku, če bi v njem prišlo do kršitve človekovih pravic in temeljnih svoboščin, hkrati z vložitvijo ustavne pritožbe pod pogoji iz 50. do 60 člena ZUstS, izkazovala pravni interes za oceno ustavnosti izpodbijanega predpisa. Zato je Ustavno sodišče pobudo zavrglo.
4. Ustavno sodišče je sprejelo ta sklep na podlagi tretjega odstavka 25. člena ZUstS v sestavi: predsednik Jože Tratnik ter sodnice in sodniki mag. Marta Klampfer, mag. Marija Krisper Kramberger, mag. Miroslav Mozetič, dr. Ernest Petrič, Jasna Pogačar, dr. Ciril Ribičič in Jan Zobec. Sklep je sprejelo soglasno.
Jože Tratnik
Predsednik